La sfuira eterna

Brev da lectur or da la California

Okay, okay, okay, chars fans. Vus vulais savair pertge che jau n'hai betg scrit il davos mais ina brev or da la California. Per dir sco ch'igl è: jau aveva extrem la sfuira - propi il cac ultra-liquid. E lura questa ominusa data: ils 11 da settember 2001. Quai era in di extrem. Jau hai stuì currer l'entir di sin tualetta. Per exempel: gist quel mument che Gieri dubel w Bush ha ditg a l'entir mund: "We will smoke them out", gist quel mument èsi vegnì si anc ina giada - sco jogurt da mocca. In desaster en tualetta.

Mia dunna ha scrit suenter immediat in e-mail en il Pentagon: "Mes um - il Men Caduff da la California - quel flippa prest or. Per plaschair faschai taschair a signur Bush!" Dapi quel di avain nus l'entir di il FBI davant chasa. E vi dal stevi tatga in tip dal CIA.

Ma la sfuira ha cuntinuà. Di per di, notg per notg. L'entir settember. L'entir october. Jau hai durmì passa 40 notgs sin la schüsla. E mia dunna ha cumprà 30 pachets tablettas da charvun. 12 multipacs rollas da palpiri. E 35 heftlis per leger sin tualetta. Ma tut quai n'ha gidà nagut.

In di sun jau lura ì tar il docter. "CACUSNOSTRADAMUS" era la diagnosa. "Tge ha da far mia sfuira cun Nostradamus?" - "Nagut", ha ditg il docter, "però Nostradamus aveva per il rest da sia vita il tgil en flur - sco ti ussa, char Men!" Jau sun lura ì a chasa cun in satg da plastic plain zäpflis. Davant chasa m'ha controllà in tip dal FBI, quel ha vesì mes zäpflis e m'ha arrestà. "Nus avain arrestà in terrorist juhui. Ussa statti 732:0 per nus", ha el giubilà. Ed ina brava dunsaina cheerleaders ha cumenzà a sventular lur ghirlandas cotschen-blauas e lur bandieras americanas: "Go-go-go-America-go-We-will-smoke-them-out-go-go-go-America-go!" Jau hai ma deliberà or dals mauns dal tip dal FBI e sun dalunga currì sin tualetta. Igl è stà huara canap.

Lura ha mia dunna dà en dad isch in cudesch cun il titel "The visions of Nostradamus" ed ha ditg: "So, legia ussa quest!", Ussa sai jau pertge che Nostradamus aveva talas visiuns futuristicas: schüslas da tualetta inspireschan extrem.

Ed anc ina giada la medema dumonda sco avant duas mais: Nua è Bill Clinton?
Indicaziuns per plaschair a mencaduff@hotmail.com

Cun chars salids e grazia fitg, Voss Men Caduff